Kommissionens forordning (EF) nr. 2126/2003

af 3. december 2003

om ændring af forordning (EF) nr. 1290/2003 om en løbende licitation for produktionsåret 2003/04 med henblik på fastsættelse af en eksportafgift og/eller eksportrestitution for hvidt sukker

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), særlig artikel 22, stk. 2, artikel 27, stk. 5 og 15, og artikel 33, stk. 3, og

ud fra følgende betragtninger:

(1) Efter artikel 1 i Kommissionens forordning (EF) nr. 1290/2003(2) åbnes der en løbende licitation med henblik på fastsættelse af en eksportafgift og/eller eksportrestitution for hvidt sukker.

(2) Efter artikel 27, stk. 5, første afsnit, i forordning (EF) nr. 1260/2001 kan situationen på verdensmarkedet eller de særlige forhold på visse markeder gøre det nødvendigt at differentiere restitutionen for de produkter, der er nævnt i den pågældende forordnings artikel 1, efter bestemmelsessted.

(3) I samhandelen mellem EU på den ene side og Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet på den anden side anvendes der for visse sukkerprodukter fortsat importafgifter og eksportrestitutioner, og eksportrestitutionen er langt højere end importafgiften. Med henblik på nævnte landes tiltrædelse af EU pr. 1. maj 2004 vil den betydelige forskel mellem importafgiften og eksportrestitutionen for de pågældende produkter kunne føre til spekulationsbevægelser.

(4) For at undgå misbrug i form af reimport eller genindførelse til EU af sukker, for hvilket der er ydet eksportrestitution, bør der for de i forordning (EF) nr. 1290/2003 omhandlede produkter ikke fastsættes afgift eller restitution ved eksport til de pågældende lande.

(5) Der bør derfor foretages ændringer i forordning (EF) nr. 1290/2003.

(6) Under hensyn til licitationsdatoerne bør denne forordning straks træde i kraft.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

Artikel 1, stk. 1, i forordning (EF) nr. 1290/2003 affattes således:

"1. Der åbnes en løbende licitation med henblik på fastsættelse af en eksportafgift og/eller eksportrestitution for hvidt sukker henhørende under KN-kode 1701 99 10 for alle bestemmelsessteder undtagen Albanien, Kroatien, Bosnien-Hercegovina, Serbien og Montenegro(3), Den Tidligere Jugoslaviske Republik Makedonien, Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet. I licitationens gyldighedsperiode holdes der dellicitationer."

Artikel 2

Medlemsstaterne ændrer licitationsbekendtgørelserne for at bringe dem i overensstemmelse med artikel 1, stk. 1, i forordning (EF) nr. 1290/2003, som ændret ved nærværende forordning.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. december 2003.

På Kommissionens vegne

Franz Fischler

Medlem af Kommissionen

(1) EFT L 178 af 30.6.2001, s. 1. Forordning ændret ved Kommissionens forordning (EF) nr. 680/2002 (EFT L 104 af 20.4.2002, s. 26).

(2) EUT L 181 af 19.7.2003, s. 7.

(3) Inkl. Kosovo som defineret i De Forenede Nationers Sikkerhedsråds resolution nr. 1244 af 10. juni 1999.